10/10 vir WhiteheadSean Whitehead het tien paaltjies in ’n beurt en 15 paaltjies in die wedstryd geneem. Foto: Twitter via KSA. Vergeet maar gerus daarvan dat Oudtshoorn ’n “grootvoëlparadys” is. Ná Sean Whitehead se krieketheldedade is dit veel eerder ’n draaiersparadys. Die 24-jarige bouler het ongetwyfeld vir die Suidwestelike Distrikte vlerke in hul wedstryd teen Oostelikes in dié Wes-Kaapse dorp gegee. Whitehead, wat Suid-Afrika in 2016 by die o.19-Wêreldbeker verteenwoordig het, het ál tien paaltjies in Oostelikes se tweede kolfbeurt geneem. Sy ongelooflike boulontleding van 10/36 het gesorg dat die Gautengers vir net 65 uitgeknikker is en SWD het die wedstryd met 120 lopies gewen. Hy het vyf kolwers skoongeboul of been voor paaltjie betrap, terwyl vier van sy slagoffers deur die veldwerkers uitgevang is. Daarbenewens het hy ook vir Wesley Coulentianos (Oostelikes se kaptein) van sy eie boulwerk uitgevang. O ja, hy het in die eerste beurt 5/64 geneem om met ’n wedstrydboulontleding van 15/100 te spog, terwyl hy ook 66 lopies in SWD se eerste kolfbeurt geslaan het. Maar daardie boulontleding van 10/36 is die tweede beste poging in Suid-Afrikaanse krieketgeskiedenis – naas Bert Vogler se 10/26 vir Oostelike Provinsie teen Griekwaland-Wes in 1906. Whitehead het nou 39 paaltjies in 13 eersterangse wedstryde teen ’n gemiddeld van 25,64 geneem, terwyl hy ook sy lopies teen ’n gemiddeld van 37 geslaan het. Intussen het nóg ’n draaier, die Titans se Simon Harmer, 7/76 in die Westelike Provinsie se eerste beurt geneem. Die voormalige Protea-speler, wat homself al vantevore as die “beste wegbreek-bouler ter wêreld” bestempel het, het met ’n uiteindelike wedstrydontleding van 10/225 van die veld gestap. Die Titans het die wedstryd met ’n beurt en 139 lopies gewen. ???? OF THE BEST ???? @swd_cricket spinner Sean Whitehead claimed a brilliant 10/36 in 12.1 overs in the second innings of his side's #4DaySeries match against @EasternsCricket He also bagged 5/64 in the first innings to set a new SWD First-Class record of 15/100 ????#BePartOfIt pic.twitter.com/bneDh7l4Rs — Cricket South Africa (@OfficialCSA) November 20, 2021